O‘zbekiston Respublikasi O‘simliklar karantini va himoyasi agentligi tizimidagi ayrim tashkilotlar tuzilmalarini tasdiqlash to‘g‘risida

O‘zbekiston Respublikasi Prezidentining “O‘zbekiston Respublikasi O‘simliklar karantini va himoyasi agentligini tashkil etish to‘g‘risida” 2021-yil 15-iyuldagi PQ-5185-son qarori ijrosini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “O‘zbekiston Respublikasi O‘simliklar karantini va himoyasi agentligini tashkil etish to‘g‘risida” 2021-yil 15-iyuldagi PQ-5185-son qaroriga muvofiq:
 a) O‘zbekiston Respublikasi O‘simliklar karantini va himoyasi agentligi (keyingi o‘rinlarda — Agentlik) tizimida: 
 Qishloq xo‘jaligi vazirligi huzuridagi Qishloq xo‘jaligida bilim va innovatsiyalar milliy markazi tizimidagi O‘simliklarni himoya qilish ilmiy-tadqiqot instituti va Vazirlar Mahkamasi huzuridagi O‘simliklar karantini davlat inspeksiyasi tizimidagi O‘simliklar karantini ilmiy-tadqiqot markazi negizida O‘simliklar karantini va himoyasi agentligining O‘simliklar karantini va himoyasi ilmiy-tadqiqot instituti va uning mintaqaviy filiallari; 
 “Agrokimyo stansiyasi” MChJ va uning hududiy bo‘linmalari negizida Respublika agrokimyoviy tahlil markazi va uning hududiy bo‘linmalari;
 “Respublika o‘quv ishlab chiqarish biolaboratoriyasi” MChJ va “Respublika “Biosifat” markaziy laboratoriyasi” MChJ negizida “Biosifat” respublika markazi tashkil etilganligi; 
 b) tugatilayotgan “O‘zagrokimyohimoya” AJning Qoraqalpog‘iston Respublikasi, viloyatlar va Toshkent shahridagi Chigirtka va tut parvonasiga qarshi kurash xizmati “O‘zagrokimyohimoya” AJning ustav kapitalidagi davlat ulushini kamaytirish hisobiga Agentlikka o‘tkazilganligi;
 v) O‘simliklar karantini va himoyasi ilmiy-tadqiqot instituti, Respublika agrokimyoviy tahlil markazi hamda “Biosifat” respublika markazi davlat muassasasi shaklidagi yuridik shaxslar hisoblanishi;
 g) ushbu bandda nazarda tutilgan tashkilotlar faoliyatini moliyalashtirish manbalari, shuningdek, O‘simliklar karantini va himoyasi ilmiy-tadqiqot instituti hamda uning mintaqaviy filiallari xodimlariga Fanlar akademiyasi ilmiy-tadqiqot muassasalarining tegishli lavozimlari uchun o‘rnatilgan mehnatga haq to‘lash va moddiy rag‘batlantirish shartlari qo‘llanilishi belgilanganligi ma’lumot uchun qabul qilinsin. 
 2. Quyidagilar:
 O‘zbekiston Respublikasi O‘simliklar karantini va himoyasi agentligining O‘simliklar karantini va himoyasi ilmiy-tadqiqot instituti tuzilmasi 1-ilovaga muvofiq;
 O‘simliklar karantini va himoyasi ilmiy-tadqiqot instituti mintaqaviy filiallarining namunaviy tuzilmasi 1a-ilovaga muvofiq;
 Respublika agrokimyoviy tahlil markazining tuzilmasi 2-ilovaga muvofiq;
 Qoraqalpog‘iston Respublikasi va viloyatlar agrokimyoviy tahlil markazlarining namunaviy tuzilmasi 2a-ilovaga muvofiq;
 “Biosifat” respublika markazining tuzilmasi 3-ilovaga muvofiq;
 Qoraqalpog‘iston Respublikasi va viloyatlardagi chigirtka va tut parvonasiga qarshi kurash xizmatlarining namunaviy tuzilmasi 4-ilovaga muvofiq tasdiqlansin. 
 3. Belgilansinki, O‘simliklar karantini va himoyasi ilmiy-tadqiqot instituti va uning mintaqaviy filiallarida shartnoma asosida Agentlik xodimlarini, shuningdek, tadbirkorlik subyektlarining mas’ul xodimlarini o‘qitish, qayta tayyorlash va ularning malakasini oshirish bo‘yicha o‘quv kurslari tashkil etiladi.
 4. Agentlik ikki oy muddatda mazkur qarorning 1-bandida nazarda tutilgan o‘z tizimidagi tashkilotlarning ustavlari tasdiqlanishini va ularning belgilangan tartibda davlat ro‘yxatidan o‘tkazilishini ta’minlasin. 
 5. Vazirlar Mahkamasining “O‘simliklar karantini ilmiy-tadqiqot markazi va uning mintaqaviy filiallari faoliyatini tashkil etish chora-tadbirlari to‘g‘risida” 2020-yil 7-dekabrdagi 771-son qarori o‘z kuchini yo‘qotgan deb hisoblansin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev zimmasiga yuklansin.